A4-0409/97

Päätöslauselma esityksestä EHTY:n toimintatalousarvioksi vuodeksi 1998 (SEC(97)0933 - C4-0270/97)

Euroopan parlamentti, joka

- ottaa huomioon komission laatiman esityksen EHTY:n toimintatalousarvioksi vuodeksi 1998 (SEC(97)0933 - C4-0270/97),

- ottaa huomioon päätökset, jotka neuvosto teki 27. marraskuuta 1997 parlamentin ensimmäisessä käsittelyssä tarkistamasta ja muuttamasta varainhoitovuoden 1998 talousarvioesityksestä (C4-0600/97),

- ottaa huomioon EHTY:n neuvoa-antavan komitean 28. kesäkuuta 1995 laatiman muistion EHTY:n perustamissopimuksen voimassaolon päättymiseen vuonna 2002 liittyvistä näkökohdista (EHTY 5262/4/95),

- ottaa huomioon 15. marraskuuta 1996 antamansa päätöslauselman EHTY:n toimien sisällyttämisestä Euroopan unionin talousarvioon ((EYVL C 362, 2.12.1996, s. 327.)),

- ottaa huomioon 23. lokakuuta 1997 antamansa päätöslauselman esityksestä EHTY:n korjaavaksi toimintatalousarvioksi vuodeksi 1997 ((Kyseisen istunnon pöytäkirja, osa II, kohta 1 c.)),

- ottaa huomioon, että esitys EHTY:n toimintatalousarvioksi vuodeksi 1998 ja esitys EHTY:n korjaavaksi toimintatalousarvioksi vuodeksi 1997 on laadittu EHTY:n perustamissopimuksen voimassaolon päättymistä 23. heinäkuuta 2002 silmällä pitäen,

- ottaa huomioon Amsterdamin Eurooppa-neuvoston kasvua ja työllisyyttä koskevan päätöslauselman, jossa komissiota kehotetaan määrittelemään, kuinka menetellään EHTY:n perustamissopimuksen voimassaolon päätyttyä yhä käynnissä olevan toiminnan ja omaisuuden kanssa ja miten kohdennetaan EHTY:n jäljellä olevista varoista saatavat tulot,

- ottaa huomioon komission neuvostolle antaman tiedonannon " EHTY:n perustamissopimuksen voimassaolon päättyminen - rahoitustoiminta» (KOM(97)0506),

- ottaa huomioon budjettivaliokunnan mietinnön ja talous- ja raha-asioita sekä teollisuuspolitiikkaa käsittelevän valiokunnan sekä työllisyys- ja sosiaaliasiain valiokunnan lausunnot (A4-0409/97);

A. katsoo, että vaikka EHTY:n perustamissopimuksen voimassaolo päättyy, tämä ei välttämättä merkitse sitä, etteivätkö sopimuksen mukaisesti toteutetut eri toimet olisi edelleen tarpeellisia, ja että tämän vuoksi EHTY:n toimien ottamista yleiseen talousarvioon (phasing in) on edelleenkin pohdittava laaja- alaisesti ja konkreettisin ehdotuksin samanaikaisesti lakkauttamisen (phasing out) kanssa,

B. ottaa huomioon, että hiili- ja terästeollisuus ovat riippuvaisia markkinoiden syklisestä kehityksestä, koska ne ovat suurelta osin sidoksissa Euroopan ja koko maailman taloudessa tapahtuviin vaihteluihin, eikä näin ollen voida sulkea pois sitä mahdollisuutta, että niiden on kohdattava uusia ja vaikeita suhdanteista johtuvia tilanteita,

C. katsoo, että EHTY:n perustamissopimuksen rahoitusta ja talousarviota koskevien määräysten vuoksi on ollut mahdollista lievittää näillä kahdella teollisuuden alalla tehtyjen perinpohjaisten uudelleenjärjestelyjen aiheuttamia dramaattisia sosiaalisia seurauksia,

D. katsoo, että tutkimus, joka on tärkeä kilpailutekijä tuotanto-, innovaatio- ja laadunparannusprosessivaiheessa, on työllisyyden parantamiseen tähtäävän dynaamisen politiikan korvaamattoman tärkeä osa,

E. ottaa huomioon, että teräksen kysyntä ja hinta ovat nousseet jatkuvasti varastojen vähennyttyä ja että suhdanteiden paranemiseen yhteisössä vuonna 1997 liittyvä teräsmarkkinoiden olosuhteiden asteittainen paraneminen mahdollistaa teräksen tuotantotason kohoamisen 148 miljoonasta tonnista (vuonna 1996) 156 miljoonaan tonniin (vuonna 1997),

F. ottaa lisäksi huomioon, että työpaikkojen määrän kuitenkin laskiessa 304 500:sta (vuonna 1996) 287 600:een (vuonna 1997) 16 900 työpaikkaa katoaa,

G. ottaa huomioon, että jäsenvaltioissa käynnissä olevien rakennemuutosohjelmien vuoksi yhteisön hiilialan tuotanto kokee arviolta 8 700 työpaikan menetyksen;

1. Panee merkille, että komissio on ensimmäistä kertaa antanut esityksen toimintatalousarvioksi perustamissopimuksen voimassaolon päättymistä vuonna 2002 silmällä pitäen, minkä vuoksi tämä talousarviomenettely on otettu osaksi vuosien 1997 - 2002 rahoitusnäkymiä;

2. Toteaa, että tässä yhteydessä komissio ehdottaa vuonna 1994 tekemänsä päätöksen mukaisesti ((EYVL C 175, 28.6.1994, s. 5.)) tuotantosuunnan muuttamista koskevan politiikkansa lopettamista vuonna 1998; koska lainat tuotantosuunnan muuttamiseksi eivät voi erääntyä 23. heinäkuuta 2002 jälkeen ja koska lainojen kesto on viisi vuotta, mitään lainoja ei myönnetä enää 23. heinäkuuta 1997 jälkeen;

3. Toteaa, että tuotantosuunnan muuttamiseksi myönnettyihin globaalilainoihin liittyvien sitoumusten pysäyttäminen merkitsee aluksi 173 miljoonan ecun peruuttamista vuonna 1997 eli 120 miljoonan ecun lisäystä talousarvioesityksen ennusteeseen verrattuna, ja että komission esitys korjaavaksi toimintatalousarvioksi vuodeksi 1997 sisältää toimintatalousarvioesitystä varten 424,4 miljoonaa ecua 265,5 miljoonan ecun sijasta ja 139,9 miljoonan ecun lisäyksen varoihin tulevien talousarvioiden rahoittamiseksi;

4. Muistuttaa, että parlamentti antoi tästä ehdotuksesta puoltavan lausunnon johdanto-osan viidennessä viitteessä mainitussa päätöslauselmassaan;

5. Toteaa, että vuoden 1998 talousarvion osalta komissio on arvioinut tarvittavaksi määräksi 179,0 miljoonaa ecua verrattuna 206 miljoonaan ecuun vuonna 1997 (KTT) ja että kahdelta edeltävältä varainhoitovuodelta käyttämättä jääneitä varoja on käytetty noin 35 miljoonaa ecua maksun poistamisen kompensoimiseksi komission ehdotuksen mukaisesti;

6. Katsoo, että komission on sitouduttava pidentämään vuoteen 1998 asti niiden ohjelmien kestoa, joihin se on sitoutunut aiemmin, sekä erityisesti uudistamistukia jo siitä syystä, että sen omien arvioiden mukaan hiili- ja terästeollisuus menettävät yli 25 000 työpaikkaa vuodessa;

7. Katsoo, että muut EHTY-tuet, erityisesti hiilialan sosiaaliset toimenpiteet, ovat kuitenkin entistä tarpeellisempia, koska mitään lainoja tuotantosuunnan muuttamiseksi ei myönnetä 23. heinäkuuta 1997 jälkeen;

8. Katsoo lisäksi, että tästä syystä EHTY:n talousarvion on korvattava uusilla tukimuodoilla tuotantosuunnan muuttamiseksi myönnettävien tukien menettäminen, erityisesti EHTY:n perustamissopimuksen 2, 56 ja 95 artiklan nojalla myönnetyt tuet, ottaen huomioon, että komission talousennusteiden pohjalta tuen myöntäminen tällä alalla on perusteltua;

9. Kehottaa komissiota suuntaamaan EHTY:n yhteydessä annettavan tutkimustuen sen mukaan, mikä on kunkin alan osuus maksun tuotosta;

10. Hyväksyy näin ollen tämän päätöslauselman liitteenä olevan taulukon seuraavasti:

a) ehdottaa vuoden 1998 toimintatalousarvion osalta, että EHTY-maksu poistetaan lopullisesti komission ehdotuksen mukaisesti, koska se ei rahoituksen kannalta enää ole lainkaan tarpeen ottaen huomioon tavoitteet ja EHTY:n perustamissopimuksen voimassaolon lakkaamisen sekä siihen mennessä kerätyt varannot;

palautetaan alun perin esitetty 0,11 %:n suuruinen maksun tuotto

korotetaan hieman menoja (+ 10 milj. ecua) ja muutetaan jakautumista;

b) ehdottaa EHTY:n taseeseen kirjattujen varauksien ja varojen osalta, että

- sisällytetään niihin linjaukset, jotka parlamentti hyväksyi edellä mainitussa 15. marraskuuta 1996 annetussa päätöslauselmassa

- sidotaan varainhoitovuoden 1998 talousarvion yhteydessä tehdyt päätökset niihin päätöksiin, joita tehdään seuraavista talousarviomenettelyistä vuosien 1998 - 2002 rahoitusnäkymien yhteydessä

- käytetään vuonna 1998 osa varoista EIP:lle suoritettavaan maksuun, joka on tarkoitettu sellaisen erityisrahaston perustamiseen, josta tuetaan työpaikkojen luomista hiili- ja terästeollisuuden alan tutkimuksia tekeviin pk-yrityksiin ja näihin teollisuudenaloihin keskittyneissä tai alueellisissa pk-yrityksissä;

11. Katsoo, että nämä ehdotukset ovat sopusoinnussa

- Amsterdamin Eurooppa-neuvoston kasvua ja työllisyyttä käsitelleen päätöslauselman kanssa, jossa mainitaan EHTY:n varat rahoitusvälineenä, jolla voidaan osaltaan edistää työttömyyden torjumista Euroopassa, ja jonka 10 kohdassa määrätään seuraavaa: Komissiota kehotetaan antamaan asianmukaisia ehdotuksia sen varmistamiseksi, että Euroopan hiili- ja teräsyhteisön perustamissopimuksen voimassaolon päätyttyä vuonna 2002 jäljellä olevista varoista saatavat tulot käytetään tutkimusrahastoon hiili- ja terästeollisuuteen liittyviä aloja varten; pyytää komissiota antamaan ehdotuksia siitä, voidaanko tämä päätös panna täytäntöön vuodesta 1998 alkaen ja miten täytäntöönpano toteutettaisiin

- Euroopan yhteisöjen toimielinten päättäväisen työllisyyden edistämiskeinojen etsinnän kanssa

- käytettävissä olevien varojen kanssa; varat koostuvat maksutuloista ja varoista, joita voidaan käyttää yhteisön tavoitteiden toteuttamiseen EHTY:n perustamissopimuksen 2, 56 ja 95 artiklan nojalla;

12. Palauttaa mieliin, että parlamentissa 1973 antamassaan julkilausumassa komissio sitoutui hyväksymään parlamentin EHTY:n toimintatalousarviota koskevien lausuntojen sitovan luonteen;

13. Kehottaa puhemiestään välittämään tämän päätöslauselman komissiolle, neuvostolle ja EHTY:n neuvoa-antavalle komitealle.

LIITEESITYS EHTY:N TOIMINTATALOUSARVIOKSI VUODEKSI 1998

(miljoonaa ecua)

>TABLE>

(1) Mukaan lukien sellaisten hankkeiden rahoitus, joilla on vaikutus työpaikalla tapahtuvien vahinkojen torjumiseen tähtääviin teknisiin toimenpiteisiin, terästehtaiden ympäristöön, työterveyteen ja kaivosten turvallisuuteen (4 ja vastaavasti 3 miljoonan ecun suuruisten alustavien määrien osalta).

* jos oikeudellista perustaa koskevaa päätöstä ei voida tehdä, nämä määrärahat sisällytetään varauksiin vuosien 1998 - 2002 rahoitusnäkymien puitteissa.